KOMISIJOS REGLAMENTAS (EB) Nr. 768/2006
2006 m. gegužės 19 d.
įgyvendinantis Europos Parlamento ir Tarybos direktyvą 2004/36/EB informacijos apie Bendrijos oro uostais besinaudojančių orlaivių saugą rinkimo ir keitimosi ta informacija bei informacijos sistemos valdymo atžvilgiu
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 21 d. Europos Parlamento ir Tarybos direktyvą 2004/36/EB dėl trečiųjų šalių orlaivių, kurie naudojasi Bendrijos oro uostais (1), saugos, ypač jos 8 straipsnio 2 dalį,
kadangi:
(1)
Direktyvoje 2004/36/EB nustatomas suderintas veiksmingo tarptautinių saugos standartų įgyvendinimo Bendrijoje metodas, t. y. derinamos valstybių narių oro uostuose nusileidžiančių trečiųjų šalių orlaivių patikrinimo perone taisyklės ir procedūros. Direktyvoje nustatoma, kad trečiųjų šalių orlaivių, įtariamų neatitinkant tarptautinių saugos standartų ir nutupiančių bet kuriame iš valstybių narių tarptautiniam oro eismui atvirų oro uostų, patikrinimus perone valstybės narės turi atlikti taikydamos suderintą procedūrą ir kad valstybės narės turi dalyvauti renkant informaciją apie perone atliktus patikrinimus ir keičiantis ta informacija.
(2)
Valstybės narės didelę savo kaip Bendrijos narių įsipareigojimų, nustatytų Direktyvoje 2004/36/EB, dalį gali vykdyti dalyvaudamos Užsienio valstybių orlaivių saugos įvertinimo (toliau - UVOSĮ, angl. SAFA) programoje (šią programą 1996 m. pradėjo įgyvendinti Europos civilinės aviacijos konferencija (toliau - ECAK, angl. ECAC) ir UVOSĮ programos valdymas buvo perduotas Jungtinei aviacijos administracijai (toliau - JAA, angl. JAA). Vienas iš pagrindinių JAA uždavinių - tvarkyti UVOSĮ duomenų bazę, prisidėti programoje dalyvaujančius inspektorius ir darbuotojus ruošiant pagal suderintus reikalavimus, užtikrinti programos ir jos priemonių gerinimui skirtų procedūrų bei sprendimų tobulinimą bei teikti ataskaitas atsižvelgiant į surinktą informaciją.
(3)
Direktyvoje 2004/36/EB nustatytą informacijos rinkimo ir keitimosi sistemą būtina tobulinti, t. y. reikia paskirti bendrą specialiąją ekspertų įstaigą, atsakingą už UVOSĮ sistemos tvarkymą Bendrijoje.
(4)
Europos Parlamento ir Tarybos reglamentu (EB) Nr. 1592/2002 (2) įsteigiama Komisijai padedanti bendra speciali ekspertų įstaiga - Europos aviacijos saugos agentūra, kuri remdamasi minėtame reglamente arba kituose Bendrijos teisės aktuose jai suteiktais įgaliojimais imasi reikiamų priemonių.
(5)
Kadangi dabartiniu metu vis labiau ribojamas JAA sistemos taikymas ir įsteigus Europos aviacijos saugos agentūrą, jai reikia perleisti UVOSĮ programos darbus, kuriuos iki šiol atlikdavo JAA. Minėta permaina turėtų užtikrinti nuoseklesnį programos įgyvendinimą ir jos nenutrūkstamumą.
(6)
Kad būtų tęsiamas UVOSĮ programos įgyvendinimas ir atsakingai būtų keičiamasi informacija apie Bendrijos uostais besinaudojančių orlaivių saugą, Bendrijos UVOSĮ programai būtina pateikti kuo daugiau informacijos, įskaitant patikrinimų perone, atliktų pagal Direktyvos 2004/36/EB II priede nustatytą procedūrą, ataskaitas, kurių neprivaloma teikti pagal Direktyvą 2004/36/EB.
(7)
Reikalinga, kad įgyvendinant Bendrijos UVOSĮ programą būtų galima užtikrinti, jog operatyviuoju ir techniniu bendradarbiavimu su tarptautinėmis organizacijomis sukuriama pridėtinė vertė būtų išlaikoma.
(8)
Bendrijos UVOSĮ sistemą taip pat turėtų papildyti atitinkama veikla, turinti įdiegti bendrus patikrinimų perone atlikimo standartus, pvz., patikrinimų perone žinyno ir JJA parengtos mokomosios veiklos tęsimas.
(9)
Buvo pripažinta, kad tebeturėtų būti pritariama trečiųjų šalių dalyvavimui siekiant prisidėti, kad visoje Europoje būtų pagerinta civilinės aviacijos sauga. Dėl to reikėtų skatinti ir remti trečiųjų šalių dalyvavimą pagal atitinkamus susitarimus Bendrijos UVOSĮ sistemoje siekiant užtikrinti sklandų perėjimą.
(10)
Šiame reglamente nustatytos priemonės atitinka pagal Tarybos reglamento (EEB) Nr. 3922/1991 (3) 12 straipsnį įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Šiame reglamente „Bendrijos UVOSĮ sistema“ - tai Direktyvoje 2004/35/EB ir šiame reglamente nustatyta sistema informacijai apie skrendančių orlaivių saugą ir oro vežėjus rinkti, keistis informacija ir jai analizuoti.
2 straipsnis
1. Europos aviacijos saugos agentūra tvarko ir taiko priemones bei procedūras, reikalingas renkant ir keičiantis:
1)
Direktyvos 2004/36/EEB 3, 4 ir 5 straipsniuose nustatytą (-a) informaciją (-a);
2)
trečiųjų šalių arba tarptautinių organizacijų, su kuriomis Bendrija yra sudariusi atitinkamus susitarimus, arba organizacijų, su kuriomis EASA yra sudariusi atitinkamus susitarimus pagal Reglamento (EB) Nr. 1592/2002 18 straipsnio 2 dalį, teikiamą (-a) informaciją (-a).
2. Dokumente turi būti nustatyta atlikti šiuos darbus:
1)
iš valstybių narių rinkti duomenis, sudarytus iš informacijos apie Bendrijos oro uostais besinaudojančių orlaivių saugą;
2)
tobulinti, išlaikyti ir nuolat atnaujinti pagrindinę duomenų bazę, kurioje pateikiama:
a)
visa valstybėms narėms privaloma rinkti ir jų pateiktina informacija pagal Direktyvos 2004/36/EB 3, 4 ir 5 straipsnius;
b)
bet kokia kita atitinkama informacija apie skrendančių orlaivių saugą ir oro vežėjus;
3)
atlikti reikalingus prieigos prie duomenų bazės programos pakeitimus ir patobulinimus;
4)
analizuoti sukauptą pagrindinėje duomenų bazėje ir kitą atitinkamą orlaivių ir oro vežėjų saugos informaciją ir remiantis ta informacija:
a)
Komisijai ir valstybių narių kompetentingoms institucijoms patarti dėl tiesioginių veiksmų arba paskesnės politikos;
b)
Komisijai ir valstybių narių kompetentingoms institucijoms pranešti apie galimą pavojų saugai;
c)
Komisijai ir valstybių narių kompetentingoms institucijoms, jeigu būtina, siūlyti imtis saugai skirtų suderintųjų veiksmų ir užtikrinti tų veiksmų techninį derinimą;
5)
veikti išvien su kitomis Europos institucijomis ir įstaigomis, tarptautinėmis organizacijomis ir nacionalinėmis aviacijos institucijomis keičiantis informacija;
6)
patarti Komisijai dėl BUVOSĮ sistemos būsimosios plėtros ir strategijos.
3 straipsnis
1. Valstybės narės į pagrindinę duomenų bazę nedelsdamos įtraukia:
1)
Direktyvos 2004/36/EB 4 straipsnio 4 dalyje nurodytas patikrinimo perone ataskaitas;
2)
Direktyvoje 2004/36/EB nenustatytas patikrinimo perone ataskaitas, tačiau kurios buvo atliktos pagal Direktyvos 2004/36/EB II priede nustatytą tvarką.
2. Valstybės narės Europos aviacijos saugos agentūrai perduoda bet kokią informaciją, kuri būtų naudinga taikant Direktyvą 2004/36/EB ir Europos aviacijos saugos agentūrai siekiant jai šiame reglamente nustatytų tikslų, įskaitant Direktyvos 2004/36/EB 3 straipsnyje nurodytą informaciją.
4 straipsnis
Europos aviacijos saugos agentūra:
1)
Komisijai pateikia pasiūlymą dėl patikrinimo perone atlikimo žinyno ir, jeigu reikalinga, žinyno ir Direktyvos 2004/36/EB priedų paskesnio tobulinimo ir atnaujinimo;
2)
parengia mokymo programas ir skatina inspektorių mokymo kursų, per kuriuos išsamiai aiškinama Bendrijos UVOSĮ sistema, organizavimą ir rengimą siekiant, kad būtų įgyvendintas bendras patikrinimų perone atlikimo standartas;
3)
koordinuoja keitimosi inspektoriais programą, leidžiančią jiems įgyti praktinės patirties ir padedančią suderinti procedūras, ir prisideda tą programą įgyvendinant.
5 straipsnis
1. Europos aviacijos saugos agentūra kasmet parengia ir Komisijai perduoda:
1)
ataskaitą apie Bendrijos UVOSĮ sistemą; ataskaitoje pateikiama bent ši informacija:
a)
duomenys apie sistemos tobulinimo veiklos būklę, įskaitant informacijos rinkimo ir keitimosi informacija, duomenų bazės, patikrinimų perone žinyno ir mokymo veiklos tobulinimo rezultatus;
b)
per metus atliktų patikrinimų būklė;
c)
patikrinimo rezultatų analizė, nurodant padarytų išvadų kategorijas;
d)
veiksmai, kurių buvo imtasi per metus; ir
e)
priedai, kuriuose pateikiamas patikrinimų, suskirstytų pagal orlaivio eksploatavimo valstybę, orlaivio tipą, operatorių ir vieneto tikrinimų, kai būdavo nustatoma nesklandumų, skaičių, sąrašas.
2)
Pasiūlymas dėl viešosios jungtinės informacinės ataskaitos, kurioje pateikiama visos informacijos analizė, gautas pagal Direktyvos 2004/36/EB 5 straipsnį.
2. Komisija pagal Direktyvos 2004/36/EB 10 straipsnio 5 dalyje nurodytą tvarką konsultuosis su Skrydžių saugos komitetu, įsteigtu pagal Reglamento (EEB) Nr. 3922/1991 12 straipsnį, dėl ataskaitos apie šio straipsnio pirmoje dalyje nurodytą Bendrijos UVOSĮ sistemą.
6 straipsnis
Šis reglamentas įsigalioja dešimtą dieną nuo jo paskelbimo Europos Sąjungos oficialiajame leidinyje.
1-5 straipsniai taikomi nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 19 d.